‘ไทยพาณิชย์’การันตีแบงก์ไม่ทิ้งตัวแทน
ประกันชีวิตเคลียร์ใจตัวแทน 3,000 คนทั่วประเทศ ธนาคารไม่ทิ้งแน่ เดินหน้าหาผู้บริหารเสริมทีม
27 ก.ค. 2555

ไทยพาณิชย์ประกันชีวิตเคลียร์ใจตัวแทน 3,000 คนทั่วประเทศ ธนาคารไม่ทิ้งแน่ เดินหน้าหาผู้บริหารเสริมทีม
นายวิพล วรเสาหฤท กรรมการผู้จัดการใหญ่ บริษัท ไทยพาณิชย์ประกันชีวิต เปิดเผยว่า ขณะนี้ตัวแทนที่มีอยู่ 3,000 คนทั่วประเทศ มีความเข้าใจอย่างชัดเจนแล้วว่า บริษัทจะยังคงพัฒนาช่องทางการขายผ่านตัวแทนต่อไป เพราะตลอด 10 เดือนที่เข้ามา ได้ทำความเข้าใจกับตัวแทนทั้งหมดถึงแนวนโยบายของธนาคารว่า จะไม่ทิ้งช่องทางการขายผ่านตัวแทน ตามที่ตัวแทนมีความกังวลก่อนหน้านี้
“หลังจากมีการเปลี่ยนแปลงผู้บริหาร ทำให้ตัวแทนมีความกังวลว่าธนาคารไทยพาณิชย์จะทิ้งช่องทางการขายผ่านตัวแทนหรือไม่ ประกอบกับช่องทางการขายผ่านธนาคารทำรายได้หลักให้กับบริษัท และยังเป็นช่องทางที่มีต้นทุนในการขายต่ำ ทำกำไรสูง เมื่อเทียบกับช่องทางตัวแทนที่ต้นทุนสูง” นายวิพล กล่าว
นายวิพล กล่าวว่า ขณะนี้อยู่ระหว่างสรรหาผู้บริหารตัวแทนเพื่อเข้ามาร่วมงาน แต่นโยบายของบริษัทจะไม่ซื้อตัวแทน ต้องการสร้างตัวแทนที่มีคุณภาพ โดยปัจจุบันตัวแทนที่มีผลงานขายสม่ำเสมอมีประมาณ 1,000 คน จากทั้งหมด 3,000 คน และสามารถทำยอดขายได้เฉลี่ยเดือนละ 100 ล้านบาท ติดอันดับ 910 ของช่องทางขายผ่านตัวแทนที่มีผลงานดีที่สุด
ทั้งนี้ การที่ช่องทางขายผ่านธนาคารทำรายได้หลักเข้าบริษัท มีข้อดีในแง่ที่ว่าไม่ต้องกดดันในการเร่งทำยอดขายผ่านตัวแทน ทำให้มีเวลาเต็มที่ในการวางระบบตัวแทน และสร้างตัวแทนที่มีคุณภาพให้ได้ 
อย่างไรก็ตาม การพึ่งพารายได้จากช่องทางใดช่องทางหนึ่งมากเกินไป เป็นความเสี่ยงของการทำธุรกิจ ทางบริษัทจึงต้องเร่งพัฒนาช่องทางการขายอื่นๆ ให้มีสัดส่วนรายได้ที่เพิ่มขึ้น